Seuntjie van verdrinking gered danksy ma se flinke optredeŉ 20 maande oue babaseuntjie van Benoni in Gauteng is Dinsdagoggend van verdrinking gered nadat sy ma dadelik noodbehandeling toegepas het. “ER24-paramedici is net ná 09:00 ontbied in verband met ŉ moontlike verdrinking,” het Christo Venter, woordvoerder van ER24, in ŉ verklaring gesê. “Die ma het haar kind bewegingloos in die swembad aangetref. Sy het hom uitgehaal en dadelik met KPR-behandeling begin.” Die kind het binne 60 sekondes op die behandeling reageer en die ma het hulp ontbied. “Die seuntjie was reeds in ŉ stabiele toestand toe paramedici by die toneel opgedaag het. Hy is saam met sy ma na ŉ nabygeleë hospitaal geneem vir verdere behandeling.”